Континуум () — объекттарҙың компонент өлөштәргә сикһеҙ бүленеү мөмкинлеге һәм был процестың потенциаль сикһеҙлеге мәғәнәһендә өҙлөкһөҙлөк, бөтөнлөк идеяһына ҡараған сикһеҙлек формаһы. Континуаллек дискретлыҡҡа, өҙөклөккә, бүленмәҫ (атомар) компоненттарының булыуына ҡапма-ҡаршы ҡуйыла. Һанлы күсәрҙең киҫектәре (континуум күмәклектәр теорияһында), ниндәйҙер мәғәнәлә һанлы күсәрҙең киҫектәре менән оҡшаш, сикләнгән һәм айырып алынмалы арауыҡтарҙың билдәле бер төрө (топологияла континуум) континуумды кәүҙәләндерә. Континуумдың сикһеҙ бүленеүсәнлек үҙсәнлектәрен өйрәнеү нигеҙендә математикала өҙлөкһөҙлөк төшөнсәһе индерелә. Континуумдың онтологик тәбиғәте, тәбиғәт фәнендә континуумдың статус тураһында мәсьәләләр антиклыҡ замандарынан башлап философтарҙың бик күп хеҙмәттәрендә сағылыш таба.